CELEX: 32021D2111
Language: el
Date: 2021-11-25 00:00:00
Title: Απόφαση (ΕΕ) 2021/2111 του Συμβουλίου της 25ης Νοεμβρίου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης, στο πλαίσιο της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, όσον αφορά τη συγκρότηση ομάδας εργασίας για την αλιεία και τη θέσπιση του εσωτερικού της κανονισμού

1.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 429/146
               
            
         ΑΠΟΦΑΣΗ (ΕΕ) 2021/2111 ΤΟΥ ΣΥΜΒΟΥΛΙΟΥ
         της 25ης Νοεμβρίου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης, στο πλαίσιο της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, όσον αφορά τη συγκρότηση ομάδας εργασίας για την αλιεία και τη θέσπιση του εσωτερικού της κανονισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 29 Απριλίου 2021 το Συμβούλιο εξέδωσε την απόφαση (ΕΕ) 2021/689 (1) για τη σύναψη της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (2) («συμφωνία εμπορίου και συνεργασίας»). Η συμφωνία εμπορίου και συνεργασίας άρχισε να ισχύει την 1η Μαΐου 2021.
                  
               
                     (2)
                  
                  
                     Με το άρθρο 8 παράγραφος 1 στοιχείο ιζ) της συμφωνίας εμπορίου και συνεργασίας συγκροτείται η ειδική επιτροπή αλιείας. Οι αρμοδιότητές της ορίζονται στο άρθρο 8 παράγραφος 4 της συμφωνίας εμπορίου και συνεργασίας. Τα καθήκοντα και οι τομείς αρμοδιότητας της ειδικής επιτροπής αλιείας απαριθμούνται, κατά τρόπο μη εξαντλητικό, στο άρθρο 508 της συμφωνίας εμπορίου και συνεργασίας.
                  
               
                     (3)
                  
                  
                     Το άρθρο 8 παράγραφος 4 στοιχείο στ) της συμφωνίας εμπορίου και συνεργασίας εξουσιοδοτεί την ειδική επιτροπή αλιείας να συγκροτεί, να συντονίζει και να εποπτεύει ομάδες εργασίας και να προβαίνει στη λύση αυτών. Σύμφωνα με το άρθρο 9 παράγραφος 2 της συμφωνίας εμπορίου και συνεργασίας, κάθε συγκροτηθείσα ομάδα εργασίας, υπό την εποπτεία επιτροπής, επικουρεί την εν λόγω επιτροπή στην εκτέλεση των καθηκόντων της και συγκεκριμένα, προετοιμάζει το έργο της εν λόγω επιτροπής και εκτελεί οποιοδήποτε καθήκον ανατίθεται στην ομάδα εργασίας από την εν λόγω επιτροπή. Το άρθρο 9 παράγραφος 4 της συμφωνίας εμπορίου και συνεργασίας ορίζει ότι κάθε συγκροτηθείσα ομάδα εργασίας καθορίζει τον εσωτερικό κανονισμό της, το χρονοδιάγραμμα και την ημερήσια διάταξη των συνεδριάσεών της με κοινή συναίνεση.
                  
               
                     (4)
                  
                  
                     Στις 5 Οκτωβρίου 2021 το Συμβούλιο εξέδωσε την απόφαση (ΕΕ) 2021/1765 (3)για τη θέση που πρέπει να ληφθεί εξ ονόματος της Ένωσης, για την περίοδο 2021-2026, στο πλαίσιο της ειδικής επιτροπής αλιείας. Η εν λόγω απόφαση καλύπτει μεν την εποπτεία και τον συντονισμό των ομάδων εργασίας της εν λόγω επιτροπής, αλλά δεν καλύπτει το ζήτημα της συγκρότησης και της λύσης αυτών.
                  
               
                     (5)
                  
                  
                     Ενδείκνυται η ειδική επιτροπή αλιείας να συγκροτήσει, σύμφωνα με το άρθρο 8 παράγραφος 4 στοιχείο στ) της συμφωνίας εμπορίου και συνεργασίας, ομάδα εργασίας για την αλιεία, που θα τελεί υπό την εποπτεία της. Η ομάδα εργασίας για την αλιεία θα πρέπει να καθορίζει τον δικό της εσωτερικό κανονισμό και θα πρέπει να υποβάλλει τακτικά εκθέσεις στην ειδική επιτροπή αλιείας σχετικά με τις δραστηριότητές της.
                  
               
                     (6)
                  
                  
                     Η ομάδα εργασίας για την αλιεία θα πρέπει να χρησιμεύει ως φόρουμ για την ανταλλαγή πληροφοριών, τη διεξαγωγή τεχνικών συζητήσεων και την αμοιβαία διαβούλευση. Με εξαίρεση τη θέσπιση του εσωτερικού κανονισμού της, η ομάδα εργασίας για την αλιεία δεν συγκροτείται καταρχήν με σκοπό την έκδοση πράξεων ή τη θέσπιση μέτρων που παράγουν έννομα αποτελέσματα. Ωστόσο, δεδομένου ότι δεν μπορεί να αποκλειστεί το ενδεχόμενο η ομάδα εργασίας για την αλιεία να εκπονεί ή να εκδίδει κατ’ εξαίρεση πράξεις που παράγουν έννομα αποτελέσματα κατά την εκτέλεση των καθηκόντων που της έχει αναθέσει η ειδική επιτροπή αλιείας, ενδείκνυται ο καθορισμός της θέσης που πρέπει να ληφθεί εξ ονόματος της Ένωσης σε σχέση με τις περιπτώσεις αυτές στο πλαίσιο των συνεδριάσεων της ομάδας εργασίας για την αλιεία.
                  
               
                     (7)
                  
                  
                     Η θέση που πρέπει να ληφθεί εξ ονόματος της Ένωσης στο πλαίσιο της ειδικής επιτροπής αλιείας όσον αφορά τη συγκρότηση ομάδας εργασίας για την αλιεία, καθώς και οι θέσεις που πρέπει να ληφθούν εξ ονόματος της Ένωσης στο πλαίσιο της ομάδας εργασίας για την αλιεία όσον αφορά τη θέσπιση του εσωτερικού κανονισμού της και την έκδοση λοιπών πράξεων που παράγουν έννομα αποτελέσματα, καθώς και η εξειδίκευση των εν λόγω θέσεων, θα πρέπει να καθοριστούν από το Συμβούλιο σύμφωνα με τις σχετικές διατάξεις των Συνθηκών, της απόφασης (ΕΕ) 2021/689 του Συμβουλίου και της παρούσας απόφασης.
                  
               
                     (8)
                  
                  
                     Το Συμβούλιο και τα προπαρασκευαστικά του όργανα θα πρέπει να συνεργάζονται και να συμμετέχουν εκ του σύνεγγυς στην προετοιμασία των συνεδριάσεων της ομάδας εργασίας για την αλιεία.
                  
               
                     (9)
                  
                  
                     Το Ευρωπαϊκό Κοινοβούλιο πρέπει να ενημερώνεται αμέσως και πλήρως δυνάμει του άρθρου 218 παράγραφος 10 της Συνθήκης για την Λειτουργία της Ευρωπαϊκής Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί εξ ονόματος της Ένωσης στο πλαίσιο της ειδικής επιτροπής αλιείας όσον αφορά τη συγκρότηση ομάδας εργασίας για την αλιεία παρατίθεται στο παράρτημα I της παρούσας απόφασης.
            
            
               2.   Η θέση που πρέπει να ληφθεί εξ ονόματος της Ένωσης στο πλαίσιο της ομάδας εργασίας για την αλιεία όσον αφορά τη θέσπιση του εσωτερικού κανονισμού της ομάδας εργασίας για την αλιεία, καθώς και η εξειδίκευση της θέσης αυτής, παρατίθενται στο παράρτημα II της παρούσας απόφασης.
            
            
               3.   Η θέση της Ένωσης στο πλαίσιο της ομάδας εργασίας για την αλιεία όταν η εν λόγω ομάδα εργασίας κληθεί να εκπονήσει ή να εκδώσει πράξεις που παράγουν έννομα αποτελέσματα, εξειδικεύεται περαιτέρω σύμφωνα με το παράρτημα III της παρούσας απόφασης.
            
         
         
            Άρθρο 2
            Η παρούσα απόφαση αξιολογείται κατά τα δέοντα και, εφόσον αυτό ενδείκνυται, αναθεωρείται από το Συμβούλιο κατόπιν πρότασης της Επιτροπής. Σε κάθε περίπτωση, επανεξετάζεται έως τις 31 Δεκεμβρίου 2022.
         
         
            Άρθρο 3
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 25 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               Z. POČIVALŠEK
            
         
         
            (1)  Απόφαση (EE) 2021/689 του Συμβουλίου της 29ης Απριλίου 2021 για τη σύναψη, εξ ονόματος της Ένωσης, της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 149 της 30.4.2021, σ. 2.)
         
            (2)  Συμφωνία Εμπορίου και Συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (ΕΕ L 149 της 30.4.2021, σ. 10.)
         
            (3)  Απόφαση (ΕΕ) 2021/1765 του Συμβουλίου, της 5ης Οκτωβρίου 2021, για τη θέση που πρέπει να ληφθεί, εξ ονόματος της Ευρωπαϊκής Ένωσης, για την περίοδο 2021-2026, στο πλαίσιο της ειδικής επιτροπής αλιείας που συγκροτήθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (ΕΕ L 355 της 7.10.2021, σ 135).
      
      
         
            ΠΑΡΑΡΤΗΜΑ I
            ΘΕΣΗ ΤΗΣ ΕΝΩΣΗΣ ΣΤΟ ΠΛΑΙΣΙΟ ΤΗΣ ΕΙΔΙΚΗΣ ΕΠΙΤΡΟΠΗΣ ΑΛΙΕΙΑΣ ΟΣΟΝ ΑΦΟΡΑ ΤΗ ΣΥΓΚΡΟΤΗΣΗ ΟΜΑΔΑΣ ΕΡΓΑΣΙΑΣ ΓΙΑ ΤΗΝ ΑΛΙΕΙΑ
            Η Ένωση επιδιώκει να εξασφαλίσει τη συγκρότηση ομάδας εργασίας για την αλιεία υπό την εποπτεία της ειδικής επιτροπής αλιείας, ως φόρουμ για την ανταλλαγή πληροφοριών, τη διεξαγωγή τεχνικών συζητήσεων και την αμοιβαία διαβούλευση. Η ομάδα εργασίας για την αλιεία, υπό την εποπτεία της ειδικής επιτροπής αλιείας, επικουρεί την εν λόγω επιτροπή στην εκτέλεση των καθηκόντων της και, συγκεκριμένα, προετοιμάζει το έργο της ειδικής επιτροπής αλιείας και εκτελεί οποιοδήποτε καθήκον ανατίθεται στην εν λόγω ομάδα εργασίας από την εν λόγω επιτροπή.
         
      
      
         
            ΠΑΡΑΡΤΗΜΑ II
            ΘΕΣΗ ΤΗΣ ΕΝΩΣΗΣ ΣΤΟ ΠΛΑΙΣΙΟ ΤΗΣ ΟΜΑΔΑΣ ΕΡΓΑΣΙΑΣ ΓΙΑ ΤΗΝ ΑΛΙΕΙΑ ΟΣΟΝ ΑΦΟΡΑ ΤΗ ΘΕΣΠΙΣΗ ΤΟΥ ΕΣΩΤΕΡΙΚΟΥ ΚΑΝΟΝΙΣΜΟΥ ΤΗΣ ΟΜΑΔΑΣ ΕΡΓΑΣΙΑΣ ΓΙΑ ΤΗΝ ΑΛΙΕΙΑ
            Η Ένωση επιδιώκει να εξασφαλίσει ότι ο εσωτερικός κανονισμός της ομάδας εργασίας για την αλιεία βασίζεται στον εσωτερικό κανονισμό του συμβουλίου εταιρικής σχέσης και των επιτροπών που καθορίζεται στο παράρτημα 1 της συμφωνίας εμπορίου και συνεργασίας, προβλέποντας παράλληλα προσαρμογές προς έγκριση από το Συμβούλιο βάσει εγγράφων διατύπωσης θέσης που θα υποβάλει η Επιτροπή. Ο εσωτερικός κανονισμός της ομάδας εργασίας για την αλιεία μπορεί επίσης να προβλέπει διαφορετικές θεματικές συνθέσεις.
            Προτού η ομάδα εργασίας για την αλιεία θεσπίσει τον εσωτερικό κανονισμό της, η Επιτροπή διαβιβάζει στο Συμβούλιο, αρκετά πριν από τη συνεδρίαση της εν λόγω ομάδας εργασίας ή τη γραπτή διαδικασία στο πλαίσιο αυτής, και σε κάθε περίπτωση το αργότερο οκτώ εργάσιμες ημέρες πριν από τη συγκεκριμένη συνεδρίαση ή τη χρήση της γραπτής διαδικασίας, έγγραφο στο οποίο παρουσιάζονται αναλυτικά τα στοιχεία της προτεινόμενης εξειδίκευσης της θέσης της Ένωσης, προκειμένου να συζητηθούν και να εγκριθούν οι λεπτομέρειες της θέσης που θα εκφραστεί εξ ονόματος της Ένωσης.
         
      
      
         
            ΠΑΡΑΡΤΗΜΑ III
            ΕΞΕΙΔΙΚΕΥΣΗ ΤΗΣ ΘΕΣΗΣ ΤΗΣ ΕΝΩΣΗΣ ΚΑΤΑ ΤΙΣ ΣΥΝΕΔΡΙΑΣΕΙΣ ΤΗΣ ΟΜΑΔΑΣ ΕΡΓΑΣΙΑΣ ΓΙΑ ΤΗΝ ΑΛΙΕΙΑ
            Όταν η ομάδα εργασίας για την αλιεία εκπονεί ή εκδίδει πράξεις που παράγουν έννομα αποτελέσματα, γίνονται όλες οι απαραίτητες ενέργειες ώστε στη θέση που θα εκφραστεί εξ ονόματος της Ένωσης να λαμβάνονται υπόψη οι πλέον πρόσφατες επιστημονικές και λοιπές σχετικές πληροφορίες που διαβιβάζονται στην Επιτροπή και ώστε να είναι η θέση αυτή σύμφωνη με τα παραρτήματα I και II της απόφασης (ΕΕ) 2021/1765.
            Για τον σκοπό αυτό και βάσει των εν λόγω πληροφοριών, η Επιτροπή διαβιβάζει στο Συμβούλιο, αρκετά πριν από τη συνεδρίαση της ομάδας εργασίας για την αλιεία ή τη γραπτή διαδικασία στο πλαίσιο της εν λόγω ομάδας εργασίας, μεταξύ άλλων και όταν αυτή εκπονεί και θεσπίζει τον εσωτερικό κανονισμό της, και σε κάθε περίπτωση το αργότερο οκτώ εργάσιμες ημέρες πριν από τη συγκεκριμένη συνεδρίαση ή τη χρήση της γραπτής διαδικασίας, έγγραφο στο οποίο παρουσιάζονται αναλυτικά τα στοιχεία της προτεινόμενης εξειδίκευσης της θέσης της Ένωσης, προκειμένου να συζητηθούν και να εγκριθούν οι λεπτομέρειες της θέσης που θα εκφραστεί εξ ονόματος της Ένωσης.
            Οι αρχές που καθορίζονται στο παρόν παράρτημα καθοδηγούν τις εργασίες της Επιτροπής κατά τη διάρκεια των συνεδριάσεων της ομάδας εργασίας για την αλιεία.
            Εάν, κατά τη διάρκεια συνεδρίασης της ομάδας εργασίας για την αλιεία, είναι αδύνατον να επιτευχθεί συμφωνία ώστε να ληφθούν υπόψη στη θέση της Ένωσης νέα στοιχεία, το ζήτημα παραπέμπεται στο Συμβούλιο σύμφωνα με τη διαδικασία που προβλέπεται στο παρόν παράρτημα.